Elpidio Alcaraz Segovia

Elpidio Alcaraz Segovia (9 jasypo ary 1933-pe - 2 jasypa ary 2020-pe) ha’éniko momaranduhára, haihára ha ñande reko myasãihára.

Elpidio Alcaraz Segovia niko heñoiva’ekue Táva Paraguari, Tetãpehe Paraguarípei, Paraguay Retãme; ára 9 jasypo ary 1933-pe. Itúva herava’ekue Trifón Alcaraz ha isýkatu herava’ekue Juliana Segovia. Elpidio Alcaraz Segovia orekókuri mokõi joyke’ykuña. Orekórõguare 17 ary ova ha oikókuri Táva San Lorenzo-pe omano meve.

Táva San Lorenzo-pe, ary 1960-pe, Elpidio Alcaraz Segovia oñepyrũkuri omba’apo Puhoe Central-pe ha upéi oîkuri Puhoe Nuevo Mundo mopu’ãhára apytépe. Avei omba’apojepékuri ambue puhoépe, umíva apytépe: Puhoe Ysapy, Puhoe Nacional del Paraguay ha Puhoe Cardinal-pe. Oikuaa pypuku ñane tavarandu ha ohayhuañetékuri ñane ñe’ẽ Guarani. Maymave momaranduhakuéra (kuatiahaipyre, puhoe ha ta'ãngambyry) ohenoimiva’erã chupe omyesakã hag̃ua taha’eha’éva mba’e ñande reko rehegua. Opaite iñe’ẽ’asãime ome’ẽkuri pa’ũ hetaiterei ñe’ẽpapára ha puraheihára okarayguávape ha umi herakuãguasúvape. Hekove pukukuépe ombyatýkuri hetaiterei ñe’ẽpapára ha puraheihára rekovekue ha rembiapokue.

Elpidio Alcaraz Segovia ombojoajúkuri hekove Benjamina Ortíz rehe. Ombo’eva’ekue heta ary Escuela Municipal de Locución, Radial y Televisiva-pe, Tavaguasu Paraguaýpe. Upéicha avei oĩjepékuri Dirección de Cultura y Arte Motenondehárarõ, Táva San Lorenzo-pe ha avei oĩjepékuri Guarani Ñe'ẽte ha Arandu Anamandajeme. Ohaíkuri heta ñe’ẽpoty Guarani ha castellano-pe, umíva apytépe oĩ oñemondeva’ekue purahéipe. Hembiapo ojehecharamovéva apytépe oî ko’ãva: "Maitei chokokue che retãyguápe", "Un canto a la Patria" ha hembiapo tuichavéva hérava: "Artífices, semblanzas de poetas, músicos y cantores nacionales", ombyatyhaguépe 200 ñe’ẽpapára ha puraheihára rekovekue.

Elpidio Alcaraz Segovia ñemoñare niko ko’ãva: José Elpidio, Colomba, Gladys Carmen, Gloria ha Ramona.

Hembiapo porãitáre heta aty ojapókuri chupe opaichagua jehechakuaa, umi aty apytépe oĩ: Asociación de Escritores Guaraníes, Sintratel, Guarani Ñe'ẽte ha Arandu Anamandaje, Municipalidad de San Lorenzo, Rotary Club de San Lorenzo ha Club de Leones de San Lorenzo.

Elpidio Alcaraz Segovia omanókuri Táva San Lorenzo-pe, ára 2 jasypa ary 2020-pe.

 *** 
 ELPIDIO ALCARAZ SEGOVIA, Ohai: David Galeano Olivera.

Segovia